Prefectura Prahova a sesizat organele competente să facă verificări cu privire la lucrările de la reţeaua de gaze din Slănic, în contextul străzii surpate din localitate, anunță instituția.
Măsura ar fi fost luată în condiţiile în care Consiliul Judeţean Prahova a refuzat să pună la dispoziţia Comitetului Judeţean pentru Situaţii de Urgenţă Prahova studiile geotehnice aferente localităţii Slănic, dar şi modul în care se desfăşoară lucrările la reţeaua de gaze pe Valea Slănicului.
„Prefectul judeţului Prahova, Emil Drăgănescu, a dispus urgent Inspectoratului de Stat în Construcţii, Inspectoratului Judeţean de Poliţie, Curţii de Conturi, Comisariatului pentru Protecţia Consumatorilor şi Inspectoratului Teritorial de Muncă, să verifice în limita competenţelor legale şi va informa Corpul de Control al Prim-Ministrului asupra următoarelor aspecte: respectarea de către beneficiarul lucrărilor (Consiliul Judeţean Prahova) şi a firmei care s-a ocupat de execuţia lucrărilor, a condiţiilor şi obligaţiilor din certificatul de urbanism, din autorizaţia de construire, precum şi legalitatea semnăturilor din autorizaţii şi certificate de urbanism, în contextul în care în materie de urbanism acestea trebuie să fie doar ale preşedintelui Consiliului Judeţean, ele neputând fi delegate”, se arată în comunicatul Prefecturii Prahova.
Totodată, Prefectura cere şi verificarea legalităţii contractului de execuţie, a documentaţiei de atribuire a procedurii de achiziţie, dar şi a actelor adiţionale ulterioare. Conform Prefecturii Prahova, contractul a fost suplimentat cu 5 milioane euro, cu acordul preşedintelui Consiliului Judeţean Prahova, Iulian Dumitrescu.
Solicitarea Prefecturii Prahova vizează şi verificarea respectării termenelor contractuale de către executant.
„În ciuda înştiinţărilor că lucrările au fost finalizate, în localitatea Slănic, şi nu numai, încă se lucrează la înfiinţarea reţelei de gaze”, mai susţine prefectura.
În comunicatul de presă al Prefecturii Prahova se mai anunţă că vicepreşedintele Comitetului Judeţean pentru Situaţii de Urgenţă Prahova, Dumitru Tudone (desemnat preşedinte al Consiliului Judeţean Prahova, în urma suspendării preşedintelui Iulian Dumitrescu) a absentat de la toate şedinţele Comitetului Judeţean pentru Situaţii de Urgenţă Prahova.
Prefectura Prahova denunţă în comunicatul de presă „atitudinea ostilă” a reprezentanţilor Consiliului Judeţean Prahova încă de la începutul evenimentului, manifestată prin refuzul de a sprijini financiar localitatea Slănic, în şedinţa ordinară din data de 30 aprilie 2024, „ignorându-se astfel solicitarea imperativă a Primăriei Slănic de a primi ajutor în situaţia urgentă”.